ইরাক-সিরিয়ায় সফল হামলার দাবি হোয়াইট হাউসের, ‘সুযোগ হাতছাড়া’ বললেন সাবেক মার্কিন সেনা
জর্ডানে যুক্তরাষ্ট্রের সামরিক ঘাঁটিতে ড্রোন হামলায় তিন মার্কিন সেনা নিহতের প্রতিক্রিয়ায় গতকাল শুক্রবার ইরাক ও সিরিয়ায় ইরানের ইসলামিক রেভল্যুশনারি গার্ড কোর (আইআরজিসি) ও ইরান-সমর্থিত সশস্ত্র গোষ্ঠীগুলোর ৮৫টিরও বেশি স্থাপনায় একযোগে বিমান হামলা চালিয়েছে যুক্তরাষ্ট্র।
হোয়াইট হাউসের পক্ষ থেকে এ হামলাকে 'স্পষ্টতই সফল' দাবি করা হলেও সাবেক এক মার্কিন মেরিন সেনা বলেছেন, 'সুযোগ হাতছাড়া হয়ে গেছে।'
আজ শনিবার বিবিসির প্রতিবেদনে এ তথ্য জানানো হয়েছে।
মিক মুলরয় নামের ওই সেনা বলেন, 'যুক্তরাষ্ট্রের হামলার আগেই সম্ভবত আইআরজিসির বেশিরভাগ সদস্য সেসব স্থান ত্যাগ করেছিলেন।'
'কেউ কেউ বলতে পারেন যে, আমরা সত্যি সত্যিই ইরানের ওপর একটি শক্ত প্রতিশোধ নেওয়ার সুযোগ হাতছাড়া করেছি', যোগ করেন তিনি।
গতকালের হামলার পর মার্কিন সামরিক বাহিনীর পক্ষ থেকে দেওয়া বিবৃতিতে বলা হয়েছে, ইরাকে তিনটি ও সিরিয়ায় চারটি স্থানে ৮৫টির বেশি লক্ষ্যবস্তুতে একযোগে হামলা চালানো হয়েছে। লক্ষ্যবস্তুগুলোর মধ্যে ছিল সশস্ত্র গোষ্ঠীগুলোর কমান্ড ও নিয়ন্ত্রণকেন্দ্র, সামরিক রসদভান্ডার এবং ড্রোন স্টোরেজ ইউনিট।
হোয়াইট হাউসের পক্ষ থেকে গতকালের হামলাকে 'স্পষ্টতই সফল' দাবি করে বলা হয়েছে, দূরপাল্লার বি-১ বোমারু বিমানের সাহায্যে হামলায় সময় লেগেছে ৩০ মিনিট।
এসব হামলায় হতাহত কিংবা ক্ষয়ক্ষতির হিসাব দেয়নি কোনো পক্ষই। তবে এক ব্রিফিংয়ে যুক্তরাষ্ট্রের জয়েন্ট স্টাফের পরিচালক লেফটেন্যান্ট জেনারেল ডগলাস সিমস হামলা সফল হয়েছে বলে জানান।


জর্ডানে যুক্তরাষ্ট্রের সামরিক ঘাঁটিতে ড্রোন হামলায় তিন মার্কিন সেনা নিহতের প্রতিক্রিয়ায় গতকাল শুক্রবার ইরাক ও সিরিয়ায় ইরানের ইসলামিক রেভল্যুশনারি গার্ড কোর (আইআরজিসি) ও ইরান-সমর্থিত সশস্ত্র গোষ্ঠীগুলোর ৮৫টিরও বেশি স্থাপনায় একযোগে বিমান হামলা চালিয়েছে যুক্তরাষ্ট্র।